کراچۍ کې 9 نور وژل شوي، سپريم کورټ پخپله نوټس واخستو
وزيراعظم يوسف رضا گيلاني دکراچۍ په وضعه دسندهـ صوبې دگورنر او وزيراعلي سره غونډې کړي او دکراچۍ په وضعيت يې دکوټلوگامونو اخستلو پريکړه کړې ده
دپاکستان دسندهـ صوبې په سرښار کراچۍ کې دبدامنۍ بهير هم هاغسې تود دى او داړي گړي په تازه پيښو کې نور 9 کسان وژل شوي دي. په عين حال کې دپاکستان دسترې محکمې مشر قاضي افتخار محمدچوهدري په کراچۍ کې دهدف وژنې او اړي گړي دپيښو پخپله نوټس اخستى اووزيراعظم يوسف رضا گيلاني قانون پځايې کوونکو ادارو ته امر کړى چې دکراچۍ څخه ټولې هاغه سيمې چې خلک ورته نۀ شي ورننوتلى بايد له مينځه يوړل شي. په کراچۍ کې داتوار او گل په مينځ شپه دنورو نهو کسانو دوژل کيدو سره په خلکو کې ويره ترهه او ناقراري خوره شوې ده. سرچينې وائي دکراچۍ په گارډن سيمه کې دواټربورډ څلور ملازمان په گولو ويشتل شوي چې نومونه يې چوهدري الطاف، انوارالله خان، عبدالقادر او عارف معلوم شوي دي. دلانډهي دايټي نائن سيمې دقبرستان څخه هم په بورۍ کې يو بند مړى موندل شوى دى، همدغه راز دگلشن اقبال څخه دخالي په شپه دتښتول شوي مهتاب نومې ځلمي مړى دگلشن اقبال سيمې څخه موندل شوى ، دپي ائي بي کالونۍ څخه هم ديو نامعلوم تن مړى ترلاسه شوى، په کورنگۍ او نيو ټاؤن سيمو کې هم دوه کسان په ډزو سره وژل شوي دي. دکراچۍ دننه داړي گړي او تشدد ددغو پيښو سره سم دگل په ورځ دپاکستان دسترې محکمې مشر قاضي افتخار محمدچوهدري دکراچۍ دصورتحال پخپله نوټس اخستى. ددغه نوټس اخستنې بنياد په ټي وي گانو او اخبارونو دکراچۍ په بابله خپريدونکي راپورونه او خبرونه گرځول شوي دي. دسترې محکمې له لوري ټولو ټي وي گانو او اخبارونو ته وئيل شوي چې که په کراچۍ کې دامنيت دبدې وضعې په اړه هررقم معلومات لري نو هغه دې تر سبا ورځې سترې محکمې ته ورسوي. دسترې محکمې له لوري په دغه لړ کې دميډيا ځينې ادارو ته نوټسونه هم جاري کړل شوي دي. همدغه راز وزيراعظم يوسف رضا گيلاني دکراچۍ په وضعه دسندهـ صوبې دگورنر او وزيراعلي سره غونډې کړي او دکراچۍ په وضعيت يې دکوټلوگامونو اخستلو پريکړه کړې ده. سرچينې وائي په گورنر هاؤس کې ترسره شوې داوچتې پايې په يوه غونډه کې وزيراعظم گيلاني امنيتي ادارو ته امر وکړو چې په کراچۍ کې دټولو هاغو سيمو دننه چې خلک ورته نۀ شي ورننوتلى دجرائم پيشه عناصرو په ضد پرته له کوم مخ ملازې څخه سخت گامونه واخلي او ټولې خطرناکې سيمې دې ختمې کړل شي.